google/wiki40b huggingface dataset:
אוגוסט בבל

ביוגרפיה

אוגוסט בבל נולד בעיר דויץ (Deutz), כיום שכונה של קלן. בשנת 1867 הוא ייסד יחד עם וילהלם ליבקנכט את מפלגת העם הסקסונית (Sächsische Volkspartei). ב-1869 התאחדה המפלגה עם מפלגת ADAV (אגודת הפועלים הגרמנים הכללית, Allgemeiner Deutscher Arbeiterverein) וב-1875 עם מפלגת ה-SAPD (מפלגת הפועלים הסוציאליסטית של גרמניה, Sozialistische Arbeiterpartei Deutschlands), ששמה שונה ב-1890 לשמה הנוכחי, SPD.
בשנת 1872 הורשע בבל במשפט פוליטי ונידון למאסר בן שנתיים במבצר קניגשטיין. מאסר במבצר היה נהוג באותה תקופה והיה נחשב פחות מבזה. לאחר תום מאסרו הוא התמנה למנהיג ה-SPD ולחבר הרייכסטאג. כתב ספרים רבים, ביניהם "נשים תחת הסוציאליזם" (1879).
הוא עבר לברלין וגר בשכונת שנברג (Schöneberg), ברחוב האופטשטראסה (Hauptstraße) מספר 97. הוא מת ב-1913 בעת ביקור בסנטוריום בשווייץ והוא קבור בציריך.
סינגלט

סינגלט (אנגלית: Singlet) הוא מצב קוונטי בו יכולים להימצא אטום או מולקולה, המוגדר עבור מספר קוונטי של ספין כולל, S, השווה לאפס (S=0).
כאשר אטום או מולקולה בולעים פוטון בתחום הנראה או בעל-סגול (UV) יכול להתרחש עירור של אלקטרון, כלומר עליה של אלקטרון מהרמה האנרגטית בה הוא נמצא לרמה אנרגטית גבוהה יותר. סינגלט יכול להוות מצב יסוד (המצב האנרגטי הנמוך ביותר) ונקרא S₀, אך לרוב מדובר במצב מעורר (S₁), כלומר בעל אנרגיה גבוהה יותר ממצב היסוד. המונח סינגלט מקורו ב-single, שפירושו יחיד, כיוון שקיים רק מצב קוונטי אחד עבור סינגלט נתון. לעומת זאת, טריפלט, שגם הוא מצב מעורר אבל עם ספין השווה לאחד (S=1), כולל שלוש אפשרויות מבחינה קוונטית (מיוונית, טרי - שלוש).
במצב סינגלט, לאלקטרון המעורר ולאלקטרון ברמת היסוד ספינים בכיוונים מנוגדים זה לזה. במצב טריפלט, לאלקטרון המעורר ולאלקטרון במצב היסוד ספין באותו כיוון.
שיר מורנו

ביוגרפיה

מורנו נולדה וגדלה בעכו לציונה ולאליהו מורנו, מנהל אשכול פיס בעיר. יש לה שתי אחיות, טלי מורנו - כתבת ומגישת חדשות 10 ואיילה מורנו. באפריל 2008 נפטרה אמה ממחלת הסרטן. 
מורנו מיוצגת בסוכנות ADD, סוכנות לשחקנים ישראליים. למדה משחק בבית ספר למשחק של יורם לוינשטיין. 
מורנו הייתה הפרזנטורית של משחק הילדים "גומילום". 
את דרכה כשחקנית התחילה בדצמבר 2012, כאשר השתתפה בשלוש העונות של סדרת הנוער "החממה" שמשודרת ב-YES, בתפקיד סופי נוימן, תלמידה וקפטנית במועדון הנשרים.
בשנת 2013 השתתפה בסרט "מקובלות", בתפקיד דניאל. בפברואר 2014 החלה להשתתף בסדרת הילדים הקומית "מועדון החנונים" שמשודרת בערוץ זום בתפקיד תות שיבלי- מלכת הכיתה.
באפריל 2014 השתתפה מורנו במופע "החממה Live" של הסדרה "החממה", בה היא שיחקה, וכן שיחקה בתפקיד משנה בסדרת הדרמה קומית "משפחה טובה" ששודרה בערוץ הראשון ותפקיד אורח בסדרתם של "נוי והדר". 
בנובמבר 2015 מורנו השתתפה ב״חממה על הבמה״ של הסדרה ״החממה״.
ב-2014 הצטלמה לסדרת המערכונים "שבט צוצלת", בערוץ "זום וב-2015 חזרה לעונה שנייה. באותה שנה השתתפה ב"משחקי הפסטיגל" בתפקיד קאצ'י. ב-2015 השתתפה שיר בהצגה "הקוסם" בה גילמה את "מכשמשה" המכשפה.
בשנת 2016 השתתפה שיר במחזמר "מרי לו" המבוסס על שיריו של צביקה פיק בתפקיד מרים לובוביץ' (מרי לו). ב-2017 השתתפה בסרט "מועדון החנונים: הסרט" לצד עמית פרקש, שירן סנדל ושחקנים נוספים.
ב-2018 החלה להנחות בתוכנית "DIY", שמראה איך ניתן להכין דברים מדליקים בעזרת חומרים שנמצאים בבית וכל זה בעצמכם.

חייה האישיים

באוקטובר 2015 נישאה לאיש העסקים אורן מאור, שאותו היא מכירה עוד מילדותה ומבוגר ממנה ב-12 שנה. בעקבות החתונה שינתה את שמה המלא לשיר מורנו מאור. ב-2 במאי 2017 נולד בנם הבכור. באפריל 2019 נולד בנם השני.
משה מנדלבאום

ביוגרפיה

נולד בירושלים בשנת 1933, נכדם של הרב שמחה מנדלבוים וטוביה סלומון (בנו של יואל משה סלומון), וגדל בבית משפחתו, ששכן במקום הידוע כשער מנדלבאום. 
בצעירותו למד בישיבת לומז'ה בפתח תקווה, בישיבת חברון ובישיבת פוניבז'. נישא לקרובת משפחתו, שרה, נכדת יוחנן דוד סלומון.
בעל תואר ראשון ותואר שני בכלכלה, מהאוניברסיטה העברית בירושלים. בעל תואר דוקטור לכלכלה מאוניברסיטת ואנדרבילט בנשוויל שבטנסי. משנות ה-60 של המאה ה-20 שימש בתפקידים שונים במשרד המסחר והתעשייה. בתחילת 1963 מונה לסגן מנהל אגף התכנון של חטיבת התעשייה במשרד, ובשנים 1963-1965 היה כלכלן ראשי של חטיבת התעשייה.
בשנים 1966-1967 היה יועץ השר זאב שרף, ומאמצע 1967 היה מנהל חטיבת מזון וכימיה והממונה על המחירים. בהמשך מונה למשנה למנכ"ל. ב-1974 מונה למנכ"ל משרד המסחר והתעשייה ומ-1977 מנכ"ל משרד המסחר, התעשייה והתיירות. לאחר סיום תפקידו היה ממלא מקום יו"ר הבנק לפיתוח התעשייה.
היה חבר מועצת עיריית ירושלים מטעם סיעת חזית דתית לאומית.
מונה לתפקיד נגיד בנק ישראל בינואר 1982 על פי המלצת שר האוצר דאז יורם ארידור, וכיהן עד שנת 1986. בעקבות מסקנות ועדת בייסקי, שחקרה את משבר מניות הבנקים שאירע בתקופה בה היה נגיד, סיים את תפקידו, סמוך לסיום כהונתו.
שימש בשנות התשעים כיושב ראש בנק עולמי להשקעות (ב.ה.) בע"מ שנסגר בתיאום עם המפקח על הבנקים בשנת 2004. 
במשך שנים רבות שימש משה מנדלבאום כמרצה לכלכלה באוניברסיטת בר-אילן, ועדיין משמש מרצה במכללה האקדמית נתניה ובמכללה האקדמית אשקלון. כיהן כחבר בוועדה לתכנון ולתקצוב ובאוקטובר 2009 כהונתו הוארכה לקדנציה נוספת עד מרץ 2012. בשנת 2014 מונה לדיקן הפקולטה לכלכלה במכללת אשקלון.
גילי מורן

גלעד (גילי) מורן, הוא מהנדס ישראלי וחתן פרס ביטחון ישראל.
מורן סיים לימודי הנדסת אלקטרוניקה בהצטיינות מאוניברסיטת בן-גוריון ושירת בצה"ל כקצין טכני. במהלך שמונה שנות שירותו הצבאי הוא זכה בפרס ראש אמ"ן לחשיבה יוצרת (1981) ובמשך שנתיים וחצי שירת כחלק מצוות פיתוח בארצות הברית. בשירות המילואים הוא התקדם לדרגת רב-סרן.
במשך 23 שנים היה מורן מנכ"ל מייסד של חברת התוכנה "טיקי מערכות". החברה עסקה במגוון פעילויות פיתוח בתחומי תוכנה, אביזרי בטיחות לרכב ומערכות בקרה ובשנת 2000 נרכשה על ידי חברת "טלדור מערכות". עבור פועלו בשנים אלו הוא זכה בשנת 1992 בפרס ביטחון ישראל.
מורן מונה בשנת 2004 למשנה למנכ"ל טלדור מערכות האחראי על פיתוחה הטכנולוגי והעסקי של החברה. בשנת 2006 עזב את טלדור והחל לעמוד בראש חברת תוכנה אמריקנית-ישראלית בתחום תוכנה רפואית. כמו כן הוא שותף בחברה ציבורית בסינגפור ובחברת ההשמה הישראלית "נישה הייטק".
המטבח הצ'כי

המטבח הצ'כי הוא כינוי לסגנון הבישול המקובל בצ'כיה. מטבח זה מושפע מאוד מסגנונות הבישול בארצות השכנות. במשך שנים הייתה צ'כיה חלק מהאימפריה האוסטרו הונגרית, והמטבח הצ'כי ספג השפעות רבות מהמסורת הוינאית, אך גם ממאכלים וסגנון בישול שהגיע מזרחה משם, ומהשפעות מקומיות. רבות מהעוגות ומיני המאפה הפופולריים במזרח אירופה מקורם בצ'כיה.
המטבח הצ'כי הוא מטבח כבד יחסית, הכולל שימוש רב בשומן, ודגש על מנות בשר. בשר חזיר הוא המאכל הבסיסי והפופולרי, ולצידו בשר עוף ובשר בקר. אווז, ברווז וארנבת, כמו גם בשר ציד, זוכים אף הם להיות מוגשים במסגרת הבישול הצ'כי. מאכלי דגים הם נדירים, פרט לקרפיון המוגש בצורה מסורתית בחג המולד.
ספר הבישול הצ'כי הראשון נכתב באמצע המאה ה-19 על ידי מגדלנה דוברומילה רטיגובה (מתה בשנת 1845), שחיה בעיירה ליטומישל, בה חי גם המלחין הלאומי הצ'כי בדז'יך סמטנה.

מנות בשר

חזיר צלוי עם כופתאות וכרוב (vepřová pečeně s knedlíky a se zelím) נחשבת למנת הבשר הצ'כית הפופולרית ביותר. ישנן מספר אפשרויות להכין את הכרוב, נוסח בוהמיה ונוסח מורביה. הבוהמים אוהבים את הכרוב חמוץ, בנוסח המזכיר את הזאואר קראוט מן המטבח האוסטרי והגרמני. והמורבים מעדיפים לאכול את הכרוב טרי ומתוק, ואף מוסיפים לו סוכר.
מנה פופולרית נוספת היא צלי בקר ברוטב (svíčková na smetaně) העשויה מבשר צלוי המבושל ברוטב סמיך הכולל גזר, פטרוזיליה ושמנת חמוצה, ומוגש בלוויית כופתאות, לרוב עם ציפוי שמנת, כפית של רוטב חמוציות ופלח לימון.
מנה עיקרית גדולה המספיקה למספר סועדים היא "הפלאטה הצ'כית", הכוללת פרוסות בשר בקר מעושן, קציץ בשר, ופרוסות חזיר צלוי, המוגשות לצד כרוב חמוץ וכופתאות, ונצרכת לרוב בלוויית כוס בירה.

משקאות

פרט לסליבוביץ', בירה צ'כית ויין צ'כי, מייצרים הצ'כים שני סוגים ייחודיים של ליקר מקומי, פרנט סטוק, המיוצר מעשבי תיבול, ולעיתים מלימון, ובחרובקה, המיוצר מעשבי תיבול, אניס וקינמון. האבסינת שאינו חוקי במדינות רבות באירופה, מיוצר ונמכר באופן חופשי בצ'כיה. משקה קל פופולרי נקרא קופולה (Kofola), האמור להתחרות בקוקה קולה ובפפסי קולה בשוק המקומי.
ספגטיפיקציה

ספגטיפיקציה (אנגלית: Spaghettification) היא תהליך שבו גוף נמתח ומתפרק בעת נפילה לעבר עצם מסיבי כמו חור שחור. התופעה מתרחשת כתוצאה מפעולת כוחות גאות על הגוף. מקור המושג במילה "ספגטי" שבה השתמש סטיבן הוקינג בספרו קיצור תולדות הזמן על מנת לתאר את השינוי בצורתו של אסטרונאוט שמתקרב לחור שחור. תופעת הספגטיפיקציה יכולה להתרחש בעת נפילה לעבר חורים שחורים או לעבר עצמים קטנים ומסיביים אחרים, כמו כוכבי נייטרונים. 
על גוף הנופל לעבר עצם יופעל כוח חזק יותר בחלקו הקרוב אל העצם, ולכן הוא צפוי להימתח בכיוון הנפילה. זהו ביטוי של התופעה הידועה בשם כוחות גאות. כוחות הגאות שמפעיל עצם על גוף פרופורציוניים למסת העצם, ובקירוב, פרופורציוניים הפוכים למרחק מהעצם בחזקה השלישית. לכן, הכוחות מתחילים להיות משמעותיים רק במרחק קטן מעצם מסיבי. ככל שמסת העצם גדולה יותר, כך יגדל המרחק שבו הספגטיפיקציה תתחיל להיות משמעותית.
בחור  שחור כוכבי, שרדיוסו קילומטרים ספורים, תהליך זה יכול להתרחש עוד לפני ההגעה לאופק האירועים, בעוד שבחור שחור על-מסיבי, הגדול הרבה יותר, התהליך צפוי להתחיל עמוק בתוך אופק האירועים. עם ההתקרבות אל הסינגולריות של החור השחור, כוחות הגאות גדלים ותהליך הספגטיפיקציה מתחזק, עד כי בשלב מסוים, הגוף לא יוכל לעמוד יותר בכוחות, והוא צפוי להיקרע לגזרים. מאחר שגודלו של החור השחור אפסי, ספגטיפיקציה תקרע לגזרים אפילו אטומים.
הטמעה תרבותית

הטמעה תרבותית היא תהליך של אינטגרציה של מהגרים או מיעוטים אשר נקלטים בתוך קהילה הדומיננטית ומאמצים את תרבותה. לעיתים הגורם שמוביל לקיום תהליך ההטמעות התרבותית הוא הנחה לפיה אימוץ אלמנטים מהתרבות הדומיננטית הם ערובה לדו קיום של המהגרים או קבוצות המיעוט בתחום המדינה או הטריטוריה בה הם מעוניינים להשתלב ולהתקדם.
התבוללות הוא תהליך הטמעות של יהודים בקרב חברה של גויים הסובבת אותם. התבוללות יכולה להיות השפעה של תרבויות הגויים ועד אבדן מוחלט של הזהות הלאומית והמרת הדת.
לרוב מהגרים יהיו אלו אשר ייזמו את תהליך ההשתלבות בסביבה החדשה בה הם נמצאים – על ידי לימוד השפה של המדינה או האזור, יצירת קשרים חברתיים עם המקומיים, מציאת עבודה או בפנייה למוסד לימודים מקומי. ההסתגלות בסביבה החדשה הופכת קשה יותר כאשר המהגרים אינם דוברים את השפה הרווחת באזור אליו היגרו. לעיתים רבות, הגירה בקנה מידה גדול גורמת לתסיסה פוליטית בקרב החברה ולהתנגדות או סלידה מפני המהגרים בני תרבות זרה.
כמו כן, כתוצאה מתהליך 'הטמעה תרבותית' נעלמים לעיתים רבות חלק או כל המאפיינים הייחודיים למהגרים החדשים או לקבוצות המיעוט. הדבר נכון במיוחד במקרים בהם מוסדות התרבות השלטת יוזמים תוכניות להטמעת התרבות השלטת בקרב אוכלוסיות המיעוט. אזור בו ישנה הטמעה תרבותית מכונה לעיתים "כור היתוך".
הטמעה תרבותית יכולה להיכפות על ידי השלטונות על מיעוטים אתניים. מדיניות האחדה מטעם השלטון הייתה מקובלת במאה ה-19 ובמאה ה-20 בארצות רבות. דוגמאות ידועות הן הפרנקיזציה בצרפת, ששורשיה עוד ב-1539 אך הפכה למדיניות רשמית בהדרגה אחרי המהפכה הצרפתית, והתבטאה באיסור על ברטונית וניבים מקומיים אחרים; הגרמניזציה, שהופעלה לראשונה על ידי פרוסיה על הסלאבים בשטחיה המזרחיים; הרוסיפיקציה שהנהיגה האימפריה הרוסית בעיקר אחרי 1863, שנמשכה גם בברית המועצות; והמגיאריזציה בשטחי ממלכת הונגריה רבתי לאחר 1867 ועד למלחמת העולם הראשונה.
משפט מונטל

באנליזה מרוכבת, משפט מונטל הוא משפט המספק תנאי הכרחי לקיום תת-סדרת פונקציות הולומורפיות וחסומות המתכנסת במידה שווה על תתי קבוצות קומפקטיות. באופן שקול, המשפט קובע כי משפחת פונקציות הולומורפיות חסומות מקומית היא נורמלית.
זהו משפט יסודי באנליזה מרוכבת, המשמש כלי להוכחת טענות ומשפטים בתחום, כמו משפט ההעתקה של רימן. המשפט נקרא על שמו של המתמטיקאי הצרפתי פאול מונטל, שעסק בעיקר בתורת הפונקציות ההולומורפיות.

ניסוח

יהי  תחום פתוח וקשיר במישור המרוכב. תהי  סדרת פונקציות  הולומורפיות וחסומות. אז קיימת תת-סדרה  המתכנסת במידה שווה על כל תת-קבוצה קומפקטית .
בשפה של משפחות פונקציות נורמליות, הטענה אומרת שמשפחת הפונקציות החסומות היא נורמלית.

גרסה חלשה

למעשה, מספיק לדרוש חסימות מקומית על כל תת-קבוצה קומפקטית והמשפט עדיין יהיה נכון.
פורמלית, בתנאים הנ"ל, במקום להניח חסימות גלובלית, מספיק להניח שלכל  קומפקטית קיים חסם לפונקציות על קבוצה זו.

משפט ויטלי

משפט ויטלי הוא משפט בעל אופי דומה למשפט מונטל, ולמעשה שקול לו.
נניח ש- סדרת פונקציות  הולומורפיות וחסומות, וקיימת סדרה  המתכנסת לגבול . אם סדרת הפונקציות מתכנסת על הסדרה הנ"ל, אז קיימת עבורה תת-סדרה המתכנסת במידה שווה על כל תת-קבוצה קומפקטית.

קומפקטיות סדרתית

משפט מונטל טוען בפרט שאוסף הפונקציות החסומות (באחידות) בתחום קומפקטי הוא קומפקטי סדרתית. היות שזהו מרחב מטרי, נובע שהוא גם קומפקטי.

מרחבי מונטל

מרחבי פונקציות המקיימים את משפט מונטל נקראים מרחבי מונטל. מרחבי מונטל הם מרחבים וקטוריים טופולוגיים בהם כל תת-קבוצה סגורה וחסומה היא קומפקטית. הם גם מקיימים את תכונת היינה בורל.
ריאליזם הגנתי

ביחסים בינלאומיים, ריאליזם הגנתי הוא גרסה של האסכולה ריאליזם. ריאליזם הגנתי מסתכל על מדינות כשחקני חיברות, והם השחקנים העיקריים בפרשיות עולמיות. ריאליזם הגנתי צופה כי אנרכיה בזירה העולמית גורמת למדינות לפתח אובססיביות לביטחון. התוצאה היא דילמת הביטחון, דילמה שבה הדחף של המדינות להגדיל את ביטחונן גדל, כיוון שמדינות אחרות מגדילות את ביטחונן. היות שביטחון הוא משחק סכום אפס, זה עלול לגרום לחוסר יציבות כשהביטחון של המדינות היריבות ירד.
בין התאוריות הבולטות של הריאליזם ההגנתי, יש את זו של הגנה התקפית, הקובעת כי יש איזון אינהרנטי בטכנולוגיה, בגאוגרפיה, ובדוקטרינה, שנזקף לטובתו של התוקף או המגן בשדה הקרב. תאוריה זו מנסה להסביר את מלחמת העולם הראשונה כסיטואציה שבמהלכה כל הצדדים האמינו שהאיזון היה לטובת התוקף, אך טעו.
ריאליסטים מבניים הגנתיים לא מסכימים עם הענף החדש של נאו-ריאליזם (הלוא הוא ריאליזם התקפי) בנוגע לשאלה: האם המדינות חייבות תמיד למקסם את העוצמה היחסית שלהן על פני כל מטרה אחרת. בעוד הריאליסט ההתקפי מאמין שזה המצב, ריאליסטים הגנתיים מאמינים כי מאזן ההגנה התקפית עלול להעדיף את המגן, ובכך ליצור את האפשרות שמדינה תשיג ביטחון. בדרך כלל מתייחסים ליכולת מכה שנייה בארסנל נשק גרעיני כמציין את עליונותה של ההגנה במאזן ההגנה ההתקפית עבור המדינות שברשותן יכולת זו. עם זאת, בעולם רב קוטבי יכולת מכה שנייה אינה מספקת את אותו האפקט כבעולם דו קוטבי (לדוגמה, במהלך המלחמה הקרה). ריאליסטים הגנתיים נבדלים גם מעמיתיהם ההתקפיים באמונה שמדינות עשויות לאותת על כוונותיהן אחת לשנייה. אם מדינה יכולה לתקשר עם מדינה אחרת ולהגיד לה כי כוונותיה לא יפגעו בה, ניתן להתגבר על דילמת הביטחון. לבסוף, הרבה ריאליסטים הגנתיים מאמינים כי פוליטיקה פנימית עשויה להשפיע על מדיניות החוץ של מדינה: הם נוטים להתייחס אל מדינות כעל קופסאות שחורות .
בעידן המודרני, מספר קבוצות כלכליות ופוליטיות מפיקות תועלת מהאפקטים של ריאליזם הגנתי, הן במונחים של פעילות כלכלית שנוצרת על ידי אספקת משאבים וטכנולוגיה הדרושה כדי להגביר את הביטחון העצמי של המדינה, והן במשוב חיובי שמגיע מאי היציבות בביטחון של מתנגדים כפי שזו נתפסת באמצעות התבוננות השוואתית.
רקדן ראשי

רקדן ראשי הוא רקדן בדרגה הגבוהה ביותר בלהקות מחול מקצועיות, בפרט בלהקות בלט.
רקדן ראשי יכול להיות רקדן או בלרינה. לכאורה, רקדן ראשי אינו שונה מסולן בצורת העבודה, אולם רקדן ראשי יקודם לדרגה זו לצורך ביצוע ריקודי פה דה דה ולא רק ריקודי סולו. רקדן ראשי נחשב לתפקיד הנחשק ביותר בלהקת המחול והמקום הבולט ביותר שרקדן יכול להגיע אליו.] המונח משמש בדרך כלל לתיאור רקדן בעולם הבלט הקלאסי, אולם הוא משמש גם סגנונות מחול אחרים, למשל מחול מודרני .
המונח "פרימה בלרינה" (prima ballerina), "רקדן ראשון" (premier danseur), ו"רקדנית ראשונה" (première danseuse) הם מונחים נוספים המתייחסים לרקדן ראשי במונחי המחול. לעיתים משתמשים במונח "רקדן ראשי בכיר" (senior principal dancer).
פורקיס

משפחתו

על פי מזמורים אורפיזים, פורקיס, ריה וקרונוס היו בניהם הראשונים של טתיס ושל אוקיינוס. המשורר ההונגרי הקלאסי קרולי קרניי טוען כי פורקיס הוא אל אח של נראוס ושל פרוטאוס, אליי ים נוספים במיתולוגיה היוונית. פורקיס היה נשוי לאלה היוונית קטו, שהייתה גם אלת ים קדמונית ואם לכל מפלצות המצולות. פורקיס פחות ידוע כאל בעל תפקיד משמעותי וידוע יותר כאביהם של מקבץ קולקטיבי של מפלצות מיתיות, אותם הוליד יחד עם אשתו קטו. האוסף הקולקטיבי של המפלצות, אשר היו בניו ובנותיו נקרא פורקידס, על שמו.

תיאורו

בפסיפסים שעוצבו ברוח התרבות ההלניסטית-רומית תואר פורקיס כבן ים בעל סנפיר במקום רגליים, בעל צבתות עקרב ובעל עור אדום ומחוספס.

בתרבות ימינו

פורקיס מוזכר בסדרת הספרים "גיבורי האולימפוס". בספר "אות אתנה" פורקיס וקטו כלאו יצורי ים וסיממו אותם. פרסי ופרנק נתפסו גם הם אך הצליחו להימלט. פרסי ניסה לדאוג לשחרורם של כל החיות הכלואות, במהלך המסע ליוון.
גבריאל קרטריס

ביוגרפיה

קרטריס נולדה באריזונה שבארצות הברית לאב נוצרי ממוצא יווני ולאם יהודייה. אמה עסקה בתיווך נדל"ן ואביה היה בעלים של מסעדה. כשהייתה בת שישה חודשים הוריה נפרדו והיא עברה ביחד עם אמה ואחיה התאום לסן פרנסיסקו.
היא גילתה עניין באומנויות הבמה מגיל צעיר כשלמדה בלט ופנטומימה. ב-1990 לוהקה לתפקיד אנדראה זאקרמן, עורכת עיתון בית הספר בסדרה בוורלי הילס 90210, תפקיד אותו שיחקה במשך חמש עונות ובהופעות אורח לאחר מכן. ב-1995 החלה להנחות תוכנית אירוח הנושאת את שמה "גבריאל".
בשנת 2012 קרטריס נבחרה לסגנית נשיא SAG-AFTRA, איגוד המייצג מעל 100 אלף שחקנים ואנשי מקצוע בתחום הטלוויזיה בעיקר בארצות הברית. החל ממארס 2016 היא כיהנה כנשיאת האיגוד בפועל. ב-9 באפריל 2016 נבחרה לנשיאת SAG-AFTRA.
היא שיחקה בתפקידי אורח בסדרת רבות בין היתר מגע של מלאכים ומחשבות פליליות.
היא נשואה לסוכן בורסה ולה שתי בנות].
יעקב ריפתין

תולדות חייו

ריפתין נולד בשנת 1907 בכפר ווּלְקָה פְּרוֹפֶצְקָה (Wólka Profecka) שליד פּוּלַאוִוי (Puławy) בפולין, ליהודה, יליד שקלוב, מחניכי ישיבת וולוז'ין, מורה לעברית, מראשי הסיעה הציונית "על המשמר" בפולין, ולרבקה לבית סנדומירסקי. למד בגימנסיה ממשלתית בקוטנא.
בגיל 10 הצטרף לתנועת השומר הצעיר (אז "השומר"), ונבחר בה לחבר ההנהגה הראשית בפולין. היה חבר מרכז התנועה למען ארץ-ישראל העובדת, ושימש ציר מטעמה לקונגרסים הציוניים וחבר הוועד הפועל הציוני. פרסם מאמרים בעיתוני ופרסומי התנועה בפולין ולאחר עלייתו גם בארץ. השתתף בארגון קיבוץ עלייה א' בפולין, ועבר הכשרה חקלאית בחוות חלוצים ליד לומז'ה.
בשנת 1929 עלה לארץ ישראל, וכעבור שנתיים הצטרף לקיבוץ עין שמר.
במסגרת פעילותו בתנועה הקיבוצית ובמוסדות השומר הצעיר הצטרף ריפתין למפלגת חזית השמאל, ולימים נמנה עם מייסדי מפ"ם. במסגרות אלו שירת ונבחר לשמש חבר ועדת הביטחון היישובית, ציר באספת הנבחרים הרביעית וחבר הועד הלאומי, חבר הוועד הפועל והוועדה המרכזת של הסתדרות העובדים הכללית. בשנת 1947 היה בין חברי המשלחת מטעם היישוב היהודי לאו"ם. היה חבר במועצת המדינה הזמנית.
בשובו ארצה מונה למזכיר המדיני של מפ"ם (1948–1954) ונבחר מטעמה לכהן בחמש הכנסות הראשונות. מהכנסת השלישית ועד לסיום כהונתו, לאורך כעשר שנים, היה ריפתין יו"ר ועדת הפנים. מתוקף תפקיד זה שימש בכנסת השלישית גם כיו"ר ועדת המשנה בעניין גילוי מכשירי האזנה ושירותים מפלגתיים חשאיים. כן היה חבר ועדת החוץ והביטחון, ועדת העבודה וועדת השירותים הציבוריים.
ריפתין היה מאנשי השמאל במפ"ם, ויחד עם אישים כגון משה סנה פעל להפיכתה של מפ"ם למפלגת שמאל רדיקלי על ידי החלשת הקשר שלה לציונות וחיזוק האוריינטציה הפרו-סובייטית שלה.
התנגד להקמת המערך, ולאחר שנכשל ומפ"ם התאחדה עם מפלגת העבודה, פרש מן התנועה, הקים את ברית השמאל הציוני סוציאליסטי ונבחר מטעמה לוועד הפועל של ההסתדרות במשך שתי קדנציות.
נפטר ב-1978, נקבר בקיבוצו.
בשנת 2003 התגלה, על פי מסמכים של משרד החוץ הסובייטי שפורסמו ברבים, שריפתין וסנה נהגו להעביר מידע רגיש לסובייטים. בנוסף, ממסמכי מיטרוחין שנחשפו ב-2016 עולה שהקג"ב ניהל מבצע לחדירה למפ"ם, ושבין הישראלים שהופיעו בארכיון שלו כסוכנים היו חברי הכנסת משה סנה (עוד לפני פרישתו), אלעזר גרנות ויעקב ריפתין.
ספריית מסגד אל-אקצא

תולדות הספרייה

ספריית מסגד אל-אקצא נמצאת במתחם מסגד אל-אקצא, בין המסגד אלקבלי והמוזיאון האסלאמי (ממערב למסגד אלקבלי). המבנה היה מוכר גם בשם מסגד אלנסאא. הספרייה נפתחה בשנת 1922, והייתה מוכרת בשם "דאר כותב אלמסגד אל-אלקצא" (בית הספרים של מסגד אל-אקצא). אוסף הספרייה החל באיסוף וריכוז כתבי יד מארון בית התפילה של כיפת הסלע ומארונות תפילה נוספים בירושלים.

ספריית אלח'תניה

ספרייה זו היא הספרייה הוותיקה ביותר, והיא קרויה על שמו של השיח' אלח'ותני מהמאה השמינית אשר התגורר בחדר בו שוכנת הספרייה כעת.
ספרייה זו כוללת ספרי לימוד שרעים בנוסף לספרי לימוד לשפה וספרות ערבית. אוסף ספריית אלח'תניה כולל : פיקה (משפט אסלאמי), אוסף חדית', מדע ופרשנות הקוראן, הנסים והתאג'וויד, ביוגרפיה של הנביא וקורות חייהם של חבריו, הלכה, המחשבה האסלאמית, סופיות, התרבות האסלאמית וחלקיה, שפה, שירה וספרות ערבית, חומר הקשור לעניין הפלסטיני, ביבליוגרפיה של חכמי האסלאם, כתבי עת אסלאמיים וכלכלה אסלאמית.
ישראל דב בער מווילעדניק

הרב ישראל דב בער מווילעדניק, (תקמ"ט, 1789 - כ"א בטבת תר"י, 1850) היה רב חסידי במחצית הראשונה של המאה ה-19. מכונה "הצדיק מווילעדניק".

ביוגרפיה

נולד בעיר קוטלנה שבאוקראינה ליוסף, שהיה מלמד תינוקות בעיירה. כשהיה בן ארבע התייתם מאביו, ולאחר כחמש שנים התייתם גם מאמו. בבחרותו ביקר אצל רבי לוי יצחק מברדיטשוב, והכיר גם את רבי אהרן מזיטומיר ורבי מרדכי יפה מלעכוויטש אך רבו המובהק היה רבי מרדכי טברסקי מצ'רנוביל.
בנישואיו הראשונים היה נשוי לבתו של ר' משה מגיד או, לפי מקור אחר, לבתו של הגביר ר' משה חפץ. בזיווג שני נשא את אסתר ציפע (- תרל"ב) בת ר' חיים. 
החל משנת תקפ"ט (1829) התפרסם כ"צדיק מווילעדניק". נתפרסם כבעל מופת ורבים שיחרו לפיתחו. לאחר פטירתו של רבי אהרן מסטרשלה ופטירת בנו הסתפחו אליו רבים מחסידי סטרשלה.
כאשר נפטר נטמן בבית הקברות בווילעדניק. קברו ידוע כמקום תפילה לישועות. ואף בתקופת השלטון הסובייטי ברוסיה רבים היו נוסעים במאמץ רב לפקוד את ציונו לברכה וישועה.
ספרו "שארית ישראל", ובו שלושה שערים: על התקשרות לצדיקים, דברי תורה על מועדי ישראל וענייני תשובה שנאמרו בתקופת ה"שובבי"ם", נדפס לראשונה בלבוב בשנת תרכ"ד. מהדורה מתוקנת ומוערת בעריכת הרב גדליה אוברלנדר, בהוצאת מכון אור ישראל, מונסי תשס"ה (מהדורה שלישית), כוללת תולדותיו (בעריכת הרב יהושע מונדשיין), עיונים במשנתו ומפתחות (בעריכת הרב אליהו מטוסוב).
בשנת תרסב יצא לאור הספר סיפורי נפלאות על ידי ר' ברוך ראטענר שבו מוספר על מופתיו, הספר יצא במהדורה חדשה בשנת 1996 על ידי מכון ''אור ישראל''. 
מכון אור ישראל הוציא לאור גם "ליקוט שארית ישראל" על פרשיות התורה, עניינים וערכים בעבודת ה' מלוקט מספרו שארית ישראל, מונסי תשס"ח.
פיליפין איירליינס

תולדות החברה

החברה נוסדה ב-26 בפברואר 1941 על ידי מספר אנשי עסקים מקומיים, והחלה את פעילותה במרץ אותה השנה. בתחילת דרכה הפעילה טיסות בין מנילה לבאגיו סיטי, באמצעות מטוס ביצ'קראפט מודל 18.
בפברואר 1946 רכשה החברה חמישה מטוסי דאגלס DC-3, והפעילה באמצעותם טיסות ל-15 יעדים. באותה השנה חכרה מטוס דאגלס DC-4 והפעילה באמצעותו טיסות לקליפורניה, ובכך הפכה לחברת התעופה האסייתית הראשונה שהפעילה טיסות מעבר לאוקיינוס השקט.
במאי 1966 רכשה PAL מטוסי BAC 1-11, ובשנת 1969 רכשה מטוסי דאגלס DC-8 באמצעותם הפעילה טיסות לרומא פרנקפורט ואמסטרדם. 
בשנת 1972 הכריז הנשיא פרדיננד מרקוס על משטר צבאי במדינה, כחלק ממדיניותו החליט על הקמת חברת תעופה אחת במדינה. בשנת 1974 השתלטה PAL על חברות התעופה "אייר מנילה" ו"פיליפינס אוריינט איירוויז", ובשנת 1977 הלאימה ממשלת הפיליפינים את החברה.
בשנת 1979 הוסיפה החברה לצי המטוסים שלה מטוסי בואינג 727, בואינג 747-200, ואיירבוס A300.
לאחר שנבחרה קורסון אקינו בבחירות של שנת 1986, החליטה על שדרוג מסיבי של צי החברה. בין השנים 1987-1989 נרכשו מטוסי שורט 360 (Short 360), פוקר 50, ובואינג 737-300.
במאי 1996 נרכשו מטוסי איירבוס A340, ותוכנן ארגון הצי מחדש. אולם המשבר הפיננסי באסיה פגע בחברה קשות, סכסוכים בין הנהלת החברה לוועד העובדים, גרמו לשביתה מוחלטת של החברה, ועד סוף מרץ 1999 סגרה את בסיסה בסבו סיטי.
לאחר שש שנים של הפסדים, בשנת 2000 דיווחה החברה לראשונה על רווח של כ-44,200,000 ₱. באותה השנה מכרה ללופטהנזה את תחזוקת כלי הטיס שלה. בשנת 2001 חידשה את טיסות בעסקים שלה לאוסטרליה וקנדה, כמו כן השיקה את מועדון הנוסע המתמיד שלה "Mabuhay Miles".
בשנת 2003 רכשה מטוס בואינג 747-400, החמישי בצי מדגם זה, בהמשך רכשה שני מטוסי איירבוס A320.
במרץ 2008 הזמינה PAL מיצרנית המטוסים בומברדייה שמונה מטוסי דאש 8, לקראת הקמת חברת הבת שלה; PAL אקספרס, החברה הפעילה טיסות פנימיות במדינה עד שנת 2010 אז העבירה את פעילותה לחברת בת אחרת של פיליפין איירליינס; איירפיל אקספרס.

פעילות החברה בישראל

בינואר 2019 פורסם כי החברה פנתה לשלטונות סעודיה בבקשה להפעלת טיסה לנמל התעופה בן-גוריון מעל לשטחה האווירי.
גלייבה

אטימולוגיה

מקורו של השם של הליקר הוא מגאלית ומשמעותו הוא טוב מאוד.